Polisievrou vir "vermiste" vuurwapens gevang | Maroela Media
Polisievrou vir "vermiste" vuurwapens gevang
'n Vroulike polisiebeampte van Dimbaza in die Oos-Kaap is in hegtenis geneem vir die onwettige besit van vuurwapens.
Brigadier Marinda Mills, woordvoerder vir die polisie in die provinsie, het bevestig dat die konstabel oor die naweek in hegtenis geneem is, berig AlgoaFM. "Sy is vermoedelik betrokke by 'n aantal vuurwapens by Dimbaza-polisiestasie waarvoor daar nie rekenskap gegee kan word nie," het Mills gesê. "Ons het gesoute speurders wat die saak ondersoek, ons het reeds verskeie deurbrake gehad en verwag dat nog persone in hegtenis geneem sal word."
Die polisie in die Oos-Kaap het Woensdag berig dat 'n sersant in Mthata in hegtenis geneem is vir die onwettige besit van vuurwapens en ammunisie. Lt.kol. Mzukisi Favetla, woordvoerder van die polisie, het gesê die 50-jarige sersant is by sy huis in Northcrest in Mthatha in hegtenis geneem. Die polisie het glo beslag gelê op 'n .303-geweer, 'n haelgeweer, 'n 7.65mm-pistool en dosyne rondtes ammunisie. Sommige wapens se reeksnommers was afgevyl. Fatvela sê die polisieman is verlede jaar op 'n soortgelyke aanklag geskors. Na bewering het die polisiebeampte deeltyds 'n privaatsekuriteitsmaatskappy bedryf. Hy sal binnekort in die hof verskyn.